Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo zdravotníctva Slovenskej republiky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov (tlač 305).

Ministerstvo zdravotníctva Slovenskej republiky k predloženému poslaneckému návrhu zákona uvádza:

Obsah

Cieľom predloženia návrhu zákona je podľa dôvodovej správy odstránenie súčasných disproporcií pri zabezpečení verejného poriadku obcou, ktorá môže prijatím nariadenia obmedziť alebo zakázať činnosti súvisiace s predajom, podávaním alebo požívaním alkoholických nápojov na verejne prístupných miestach na určitý čas alebo na určitom mieste bez obmedzenia iba v určitých hodinách alebo dňoch. 

Stanovisko

Ministerstvo zdravotníctva Slovenskej republiky zaujíma k predloženému poslaneckému návrhu zákona nasledovné stanovisko.

Návrh zákona odporúčame legislatívne upraviť z dôvodu spresnenia niektorých navrhovaných ustanovení. 

Doplnením odseku 5 v § 2 zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov (ďalej len „zákon o ochrane pred zneužívaním alkoholických nápojov“) sa navrhuje, aby obce mohli vo svojich územných obvodoch alebo v určitých častiach svojho územného obvodu obmedziť alebo zakázať podávanie alebo požívanie alkoholických nápojov aj na iných verejne prístupných miestach z dôvodu ochrany verejného záujmu.

Z ustanovení zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) vyplýva pre obce právomoc vydávať všeobecne záväzné nariadenia vo veciach územnej samosprávy. Obce v rámci výkonu samosprávy zabezpečujú verejný poriadok v obci a za týmto účelom môžu všeobecne záväzným nariadením ustanoviť činnosti, ktorých vykonávanie je zakázané alebo obmedzené na určitý čas alebo na určitom mieste, ako to vyplýva z § 4 ods. 3 písm. n) zákona o obecnom zriadení. Stanovením zákazu alebo obmedzenia podávania alebo požívania alkoholických nápojov na iných verejne prístupných miestach ako v zariadeniach spoločného stravovania a v predajniach potravín ide práve o realizáciu zabezpečenia verejného poriadku v obci. Táto skutočnosť vyplýva aj zo samotnej dôvodovej správy, v ktorej sa uvádza, že navrhovanou úpravou sa majú riešiť disproporcie pri  zabezpečení verejného poriadku obcou, ktorá môže prijatím nariadenia obmedziť alebo zakázať činnosti súvisiace s predajom, podávaním alebo požívaním alkoholických nápojov na verejne prístupných miestach na určitý čas alebo na určitom mieste bez obmedzenia iba v určitých hodinách alebo dňoch. 

Z dôvodu, aby bola navrhovaná úprava jednoznačná a tiež z dôvodu zosúladenia zákona o ochrane pred zneužívaním alkoholických nápojov a zákona o obecnom zriadení navrhujeme  v novelizačnom bode 2 v dopĺňanom § 2 ods. 5 uviesť zákaz podávania alebo požívania alkoholických nápojov aj na iných verejne prístupných miestach z dôvodu ochrany verejného poriadku a nie verejného záujmu. 

Medzirezortné pripomienkové konanie

V súlade s čl. 24 Legislatívnych pravidiel vlády Slovenskej republiky sa k návrhu zákona uskutočnilo v dňoch 11. až 19. februára 2013 medzirezortné pripomienkové konanie, v ktorom povinne pripomienkujúce subjekty nemali žiadne zásadné výhrady k stanovisku uvedenému v tejto predkladacej správe. 

K predloženému poslaneckému návrhu Magistrát hlavného mesta Slovenskej republiky Bratislavy uplatnil jednu zásadnú pripomienku spočívajúcu v úprave možnosti výnimiek zo zákazu predaja, podávania a požívania alkoholických nápojov na verejne prístupných miestach v obci.

Záver

Ministerstvo zdravotníctva Slovenskej republiky odporúča vláde Slovenskej republiky vysloviť s pripomienkou  súhlas s predloženým návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov (tlač 305).